
Opprettelse av PhD-program – Forskerskole i molekylær- og strukturbiologi

Innledning

Universitetsdirektøren har fått oversendt Forslag til PhD-program ved ”Forskerskolen i molekylær- og strukturbiologi” og Sammensetting og mandat for Forskerskoleutvalg ved ”Forskerskolen i molekylær- og strukturbiologi” fra en tverrfakultær arbeidsgruppe som har hatt i mandat å utarbeide forslag til Phd-program og organisering og forvaltning av forskerskolen innen molekylær biomedisin og strukturbiologi (vedlegg 1). Arbeidsgruppa har hatt representanter fra flere fagmiljø: The Norwegian Structural Biology Centre (NorStruct) ved Det matematisk-naturvitenskapelige fakultet og fire forskningsgrupper ved Det medisinske fakultet.

Bakgrunn

Norsk forskerutdanning ble evaluert i 2001/2002. En av anbefalingene i rapporten var å organisere forskerutdanningen ved faglig spisskompetansemiljø i det som ble kalt forskerskoler. Spørsmålet om forskerskoler ved Universitetet i Tromsø ble første gang behandlet i universitetsstyret 19.februar, sak S 06-04 Opprettelse av forskerskoler ved UiTø. Universitetsstyret vedtok følgende: 

1. Universitetsstyret ønsker at det settes i gang forsøk med forskerskoler ved UiTø. Det tas sikte på å starte 3 forskerskoler høsten 2004 og 2 nye høsten 2005.

2. Søknader må inneholde en beskrivelse av hvordan forskerskolen skal bygges opp, og av miljøets faglige forutsetninger som spisskompetansemiljø.

3. Det settes av 2 stipendiatstillinger per  forskerskole med oppstart første år og 2 stipendiater per skole til skolens andre driftsår. Forskerskolene vil også få tilført én postdoktorstilling per skole fra Universitetets postdoktorstillinger. 

4. Rektor og direktør får fullmakt til å oppnevne en ekstern vurderingskomite.

I brev av 02.04.2004 ble fakultetene og NFH invitert til å sende inn søknad om støtte til å starte forskerskoler. Det kom i alt inn 10 søknader. Søknadene ble vurdert av en nasjonal komité. Etter komiteens oppfatning var det tre faggrupper ved UiTø som oppfylte de fleste kriterier som var satt for en forskerskole, og de foreslo derfor at det ble opprettet tre forskerskoler ved Universitetet i Tromsø i 2004. Komiteen mente at fagmiljøene bak to av søknadene, molekylær biomedisin fra Det medisinske fakultet og strukturbiologi fra Det matematisk-naturvitenskapelige fakultet, skulle gå sammen om å etablere en felles forskerskole. Komiteens vurdering og anbefaling på dette punktet var som følger:

”Tematisk og metodologisk ligger søknadene nr. 4 (molekylær strukturbiologi) og nr. 1 (molekylær biomedisin) nær opptil hverandre, og ut i fra tilnærmingen mellom fagfeltene innen grunnleggende biomedisin burde disse to søknadene slåes sammen til en, relativt stor og utmerket forskerskole innen Molecular Biomedicine and Structural Biology. En slik forskerskole burde ha gode muligheter for å hjelpe til med forskerutdannelse innen molekylær/genetisk epidemiologi og grunnleggende biologisk vitenskap til stor nytte for utvikling av  klinisk medisinske fagfelt. Derved vil UiTØ få en forskerskole av internasjonal klasse innen biomedisinske fag.” 

Universitetsstyret tok komiteens innstilling til etterretning. Universitetsstyret gjorde følgende enstemmig vedtak i Sak S 43-04 Opprettelse av forskerskoler ved Universitetet i Tromsø:

1. Støtte til opprettelse av forskerskoler høsten 2004 tildeles:

· Forskerskole innen molekylær biomedisin og strukturbiologi. 

· Forskerskole innen arktiske økosystemer, biokjemiske sykler og klimaforandringer i antroposen, ARCTOS.

· Forskerskole innen teoretisk lingvistikk.

2. Universitetsstyret forskotterer ekstra stipendiatstillinger og en postdoktorstilling over budsjettet for 2005 til forskerskole innen molekylær biomedisin og strukturbiologi. Stillingene tas fra potten av slike stillinger som skal refordeles i 2005 eller av nye stillinger som måtte bli opprettet i budsjettet for 2005.

I denne styresaken ber universitetsdirektøren styret ta stilling til to forhold knyttet til forskerskolen i molekylær- og strukturbiologi:

1. Organisering og forvaltning av programmet

2. Godkjenning av selve programmet

Arbeidsgruppas forslag til organisering og forvaltning av forskerskolen i molekylær- og strukturbiologi

Fagmiljøene som sto bak de to opprinnelige søknadene, fikk en ekstra utfordring da innstillingen fra komiteen og det påfølgende vedtaket i universitetsstyret konkluderte med en felles forskerskole, i stedet for en på hvert av de to fakultetene. Det har vært viktig for arbeidsgruppa å skape en felles plattform for fremtidige doktorgradsstudenter, samtidig som det har vært et ønske å opprettholde en nær kontakt med begge fakultetene. Partene har hatt en god, men tidkrevende prosess høsten 2004, og har lyktes i å enes om et felles programforslag, navn på forskerskolen og forslag til retningslinjer for drift av skolen. Det foreslås at skolen tar navnet Forskerskole i molekylær- og strukturbiologi og organiseres som et eget Phd-program, Phd-program innen molekylær- og strukturbiologi (se vedlegg 1) . Forskermiljøene har lagt vekt på at skolen må få en egen identitet, og dermed også bli mer synlig utad enn om den organiseres som ulike studieretninger innen to eksisterende programmer. Et felles program vil også kunne sikre studentene en felles tilhørighet.

Arbeidsgruppa foreslår at skolen administreres og forvaltes gjennom et eget forskerskoleutvalg - Forskerskoleutvalget ved Forskerskolen i molekylær- og strukturbiolog (se vedlegg 1). Utvalget skal, etter delegasjon fra fakultetsstyrene ved Det medisinske fakultet og Det matematisk-naturvitenskapelige fakultet, ha ansvaret for selve forskerutdanningen ved Forskerskolen i molekylær- og strukturbiologi. Utvalget foretar opptak til Phd-programmet, godkjenner og endrer studieplaner og avgjør saker som er relatert til forskerutdanningen ved forskerskolen. For øvrig behandler utvalget de saker som legges fram for det av utvalgets leder/nestleder, fakultetsstyrene ved Det medisinske fakultet eller Det matematisk-naturvitenskaplige fakultet og universitetet sentralt. Sekretærfunksjonen foreslås lagt til ett av de involvert fakultetene. Selv om studentene ved forskerskolen bli tatt opp til et eget Phd-program, vil ikke dette endre på ansettelsesforhold og kreditering av utdannelsen. Stipendiatene blir fortsatt ansatt ved det institutt/fakultet som den aktuelle forskningsgruppen tilhører. Noen stipendiater vil dermed være ansatt ved Det matematisk-naturvitenskapelige fakultet, andre ved Det medisinske fakultet. Avslutningen av studiet (disputas og tildeling av grad) vil tilsvarende også foregå ved de to respektive fakultetene og produksjonsmidler vil bli tildelt fakulteter/institutter som ved det ordinære Phd-programmet ved fakultetene.

Fakultetenes syn

Arbeidsgruppa har hatt drøftingsmøter med fakultetene underveis i arbeidet. De organisatoriske problemstillingene har også vært diskutert med Forsknings- og studieavdelinga. 

I brev av 20.01.2005 ble arbeidsgruppas planer for organisering og administrasjon av forskerskolen oversendt Det medisinske fakultet og Det matematisk-naturvitenskapelige fakultet (se vedlegg 1). Fakultetene ble bedt om å uttale seg om forslaget, før saken ble oversendt universitetsdirektøren. 

Det matematisk-naturvitenskapelige fakultet

Fakultetet var positivt innstilt til arbeidsgruppas forslag til organisering og administrasjon av forskerskolen. Det mente at Phd-programmet som var foreslått opprettet, bygget på de eksisterende Phd-programmene ved Det medisinske fakultet og Det matematisk-naturvitenskapelige fakultet, og at mandatet for forskerskoleutvalget bygget tilsvarende på mandat for forskerutdanningsutvalget ved fakultetene. 

Det matematisk-naturvitenskapelige fakultet pekte også på at det ville bli opprettet flere forskerskoler ved Universitetet i Tromsø i løpet av 2005. I den forbindelse påpekte fakultetet at det ikke vil være naturlig å opprette egne Phd-program og utvalg for disse forskerskolene, med mindre de involverer flere fakultet, slik tilfellet er her. Fakultetsstyret ved Det matematisk-naturvitenskapelige fakultet behandlet saken i møte 21.02.05 og følgende enstemmige vedtak ble fattet: 

”Det matematisk-naturvitenskapelige fakultet anbefaler opprettelsen av et eget PhD-program for Forskerskole i molekylær og strukturbiologi. 

Fakultetet godkjenner forslaget til mandat og sammensetning for et eget forskerutdanningsutvalg for denne forskerskolen med de forslag til endringer som ble framsatt på møtet.”

Det medisinske fakultet

Det medisinske fakultet kunne ikke se at det forelå noen faglig begrunnelse for at det skulle opprettes et eget Phd-program ved Forskerskolen i molekylær og strukturbiologi. Det medisinske fakultet har organisert Phd-utdanningen slik at alle studenter tas opp til kun ett program, uavhengig av faglig bakgrunn. Under dette ene programmet er det fem studieretninger. Fakultetet mente derfor at forskerskolen skulle utgjøre en studieretning under Phd-graden i medisinske fag. En tilsvarende studieretning kunne opprettes ved Det matematisk-naturvitenskapelige fakultet for studenter som skal avlegge sin doktorgrad der. Dermed ville en slippe å etablere et nytt administrativt organ samtidig som forskerskolens identitet og enhetlige profil ble ivaretatt. Fakultetsstyret ved Det medisinske fakultet behandlet saken i møte 17.03.05 og følgende enstemmige vedtak ble fattet: 

” Fakultetsstyret er positive til opprettelsen av Forskerskole i molekylær- og strukturbiologi. Fakultetsstyret mener imidlertid at det er mest formålstjenlig at Forskerskolestudentene tas opp ved allerede eksisterende PhD-program. Det foreslås at det opprettes en ny studieretning innenfor molekylær- og strukturbiologi, som forbeholdes studenter ved Forskerskolen i molekylær- og strukturbiologi. Studieretningen administreres og ivaretas av Forskningsutvalget ved det fakultet der stipendiaten er tilsatt. Forskningsutvalget utvides med en representant for Forskerskolen ved  behandling av søknader som gjelder stipendiater tilknyttet Forskerskolen.

Fakultetsstyret ber fakultetet om i samråd med Det matematisk-naturvitenskapelige fakultet å komme frem til et omforent vedtak.”

Det forelå dermed en uenighet mellom Det medisinske fakultet og Det matematisk-naturvitenskaplige fakultet med hensyn til hvordan forskerskolen skulle organiseres og forvaltes. Saken skulle legges frem for universitetsstyret i møtet 07.04.2005. På bakgrunn av arbeidsgruppas forslag og uttalelsene fra fakultetene hadde universitetsdirektøren innstilt på at det ble opprettet ett PhD-program med et eget forskerskoleutvalg. Det matematisk-naturvitneskapelige fakultet og Det medisinske fakultet skulle delegere beslutningsmyndighet til forskerskoleutvalget i saker som var relatert til forskerutdanningen.
Fakultetene besluttet kort tid før universitetsstyremøtet å gjøre et nytt forsøk til på å komme frem til en omforent løsning, og saken ble utsatt. Fakultetene diskuterte saken i møte 19.04.2005(se vedlegg 2 og 3). Her ble de enige om at forskerskolen skal organiseres som et eget PhD-program med et eget forskerskoleutvalg, og at sakspapirer til dette utvalget skal legges fram for fakultetenes forskerutdanningsutvalg slik at fakultetene har fullt innsyn i saker vedrørende forskerskolen. Det var imidlertid fortsatt uenighet om rollefordelingen mellom forskerskoleutvalget og forskerutdanningsutvalgene ved de to fakultetene. 

Det medisinske fakultet
Det medisinske fakultet ønsker at forskerskolen skal forvaltes av de to respektive fakulteter og deres forskningsutvalg/fakultetsstyrer. Forskerskoleutvalget skal kun ha innstillende myndighet i saker som gjelder opptak av PhD-studenter og godkjenning av studiepoeng. Endelige behandlingen og godkjenning gjøres i forskningsutvalgene ved de respektive fakulteter der PhD-studenten skal disputere. Det medisinske fakultet kan ikke se at dette vil resultere i forskjellsbehandling for studenter fra ulike fakultet, da de formelle retningslinjene (PhD-programmet) er like. 

Det matematisk-naturvitenskapelige fakultet
Det matematisk-naturvitenskapelige fakultet på sin side har fortsatt et prinsipalt ønske om at forskerskoleutvalget skal få delegert myndighet i tråd med arbeidsgruppas forslag. Dette vil gi forskerskolen et enhetlig preg og sikre at PhD-studentene ved skolen får lik behandling, uavhengig av hvilket fakultet de formelt tilhører. Fakultetet kan likevel, under sterk tvil, akseptere ordningen som er ønsket fra Det medisinske fakultet dersom denne er en forutsetning for at forskerskolen skal fungere godt. 
Universitetsdirektørens vurdering

Universitets- og høgskolerådet har utarbeidet et notat om forskerskoler: UHR-notat 2/2003 Forskerskoler i Norge? Om mål og organisering av forskerskoler i norsk forskerutdanning. Notatet anbefaler at forskerskolen skal ha en egen identitet med blant annet egne kurstilbud, klart formalisert organisasjon rundt forskerutdanningen og en ledelse med tydelig ansvar. Miljøer som får status som forskerskoler kan være organisert på ulike måter, men bør ha en klar forankring i fagmiljøene ved institusjonen og representere spisskompetansemiljø. Forskerskolens aktivitet skal skje innenfor rammen av Phd-reglementet og være likeverdig med doktorgradsstudier innen et ordinært program. Universitetet i Tromsø har, både i utlysningen og vurderingen av søknadene, lagt seg tett opp til UHRs retningslinjer. 

Den nasjonal vurderingskomiteen har også lagt UHRs kjennetegn og prinsipper til grunn for sin vurdering av søknadene fra Universitetet i Tromsø. Klar organisering og ledelse med tydelig ansvar som sikrer skolens identitet, var sentrale momenter. Komiteens innstilling var klar i sin anbefaling; de to søknadsalternativene bør slås sammen til én forskerskole. Universitetsstyret tok komiteens innstilling til etterretning, og vedtok i sak 43-04 at det skulle opprettes én forskerskole i biomedisin og strukturbiologi. 

Arbeidsgruppa har etter universitetsdirektørens syn fulgt opp komiteens innstilling og universitetsstyrets tidligere vedtak. Til tross for at de representerer flere forskningsgrupper og to fakulteter har de lagt ned et betydelig arbeid, og resultatet er intern enighet i gruppa om en felles skole, det vil si et felles doktorgradsprogram, og de har også laget et forslag til hvordan programmet kan forvaltes i fellesskap. Underveis har de vært i dialog med fakultetenes ledelse. 

Til tross for et godt grunnarbeid har de to fakultetsstyrene hatt, og har fortsatt, ulikt syn i saken. Det matematisk-naturvitenskapelige fakultet støtter arbeidsgruppas forslag, mens Det medisinske fakultet lenge har gått inn for at det opprettes en studieretning ved hvert av fakultetene innenfor eksisterende Phd-program. Den siste behandlingen har imidlertid ført til at Det medisinske fakultet har nærmet seg arbeidsgruppas og Det matematisk-naturvitenskapelige fakultetets syn. Universitetsdirektøren vil berømme fakultetene for den innsatsen de har lagt ned i forsøkene på å oppnå enighet i denne saken.

Universitetet i Tromsø har valgt en struktur for Phd-utdanningen som følger fakultetsgrensene. Phd-utdanningen er i hovedsak organisert gjennom ett program ved hvert fakultet, med flere ulike studieretninger under dette ene programmet. Tverrfakultære programmer innen doktorgradsutdanningen har naturlig nok i liten grad vært aktuelt til nå. Det eksisterer derfor ingen praksis eller retningslinjer for hvordan tverrfakultære doktorgradsprogrammer skal forvaltes. Det er åpenbart blitt et større behov nå enn før for utstrakt samarbeid mellom ulike forskingsmiljøer for å kunne være i posisjon til å konkurrere om forskningsmidler, både nasjonalt og internasjonalt. Innenfor forskningsfeltet biologi som ved Universitetet i Tromsø drives ved hele fire enheter (to fakulteter, NFH og Museet), er det ikke uventet at denne problemstillingen nå kommer opp. Der det er aktuelt og der forskningsmiljø er lokalisert til ulike enheter som samlet kan utgjøre et sterkt forskningsmiljø, må ikke fakultetsgrensene bli et problem for virksomheten.

Universitetsdirektøren mener at den oppnådde enigheten om en felles plattform, at forskerskolen skal organiseres som et eget PhD-program med et eget forskerskoleutvalg, er fornuftig. Synliggjøring av skolen utad gjennom en egne identitet har vært ett av momentene som arbeidsgruppa har lagt sterk vekt på. Ikke minst er dette viktig i forhold til oppgaven med å rekruttere gode kandidater til denne forskerskolen. Et eget felles program vil gi studentene en sterkere følelse av felles tilhørighet samtidig som de opprettholder en nær kontakt med begge fakultetene i kraft av å være ansatte ved fakultetene. Selv om studentene er tatt opp til et tverrfakultært fellesprogram, er de ansatt og formelt tilknyttet det fakultet hvor de mottar veiledning.

Universitetsdirektøren registrerer at det ikke har lyktes fakultetene i å enes om forvaltningen av PhD-programmet. Det matematisk-naturvitenskapelige fakultet har hele tiden gått inn for at fakultetsstyrene skal delegere beslutningsmyndighet til forskerskoleutvalget i saker som angår selve forskerutdanningen ved forskerskolen. Det medisinske fakultet på sin side går inn for at forskerskoleutvalget skal ha innstillende myndighet overfor fakultetene, men at beslutningsmyndigheten må ligge på fakultetene, representert ved forskningsutvalgene. Slik universitetsdirektøren ser det vil en slik modell medføre at forskerskoleutvalget innstiller overfor ett  av fakultetene i saker som gjelder den enkelte PhD-student, mens det i saker som berører selve PhD-programmet er nødvendig at utvalget innstiller overfor begge fakultetene. Ved eventuell uenighet mellom fakultetene vil universitetsstyret måtte treffe endelig vedtak. Universitetsdirektøren ser at en slik løsning vil medføre at forskerskolen opprettholder nær kontakt med fakultetene, men at modellen i enkelte tilfeller kan bli komplisert og tungrodd. En slik modell forutsetter at fakultetene opptrer forutsigbart og ryddig, både overfor forskerskolen og hverandre.  

Universitetsdirektøren mener at begge forslagene vil føre til at forskerskolen vil fremstår med egen identitet, klart formalisert organisasjon rundt forskerutdanningen og en ledelse med tydelig ansvar. Universitetsdirektøren har i sin innstilling lagt vekt på at fakultetene har klart å bli enige om hvordan forskerskolen skal organiseres. Dette er viktig med tanke på fremtidig samarbeid. Det foreligger to modeller for hvordan programmet skal forvaltes. Modellene skiller seg fra hverandre ved at den ene gir forskerskoleutvalget beslutningsmyndighet i saker som angår forskerutdanningen ved forskerskolen, mens den andre modellen gir utvalget innstillingsmyndighet overfor fakultetene i saker som angår forskerutdanningen ved forskerskolen. Universitetsdirektøren forutsetter at fakultetene opptrer ryddig overfor forskerskoleutvalget og kun i helt spesielle tilfeller fraviker utvalgets innstillinger til vedtak i saker som angår Forskerskolen i molekylær- og strukturbiologi. Universitetsdirektøren håper at modellene i praksis vil fungere nokså likt, og vil derfor innstille på at universitetsstyret følger Det medisinske fakultets forslag til forvaltning av PhD-programmet. Dersom det skulle vise seg at det i praksis ofte blir ulike vedtak ved de to fakultetene, og dermed flere saker til universitetsstyret, må forvaltningsordningen vurderes på nytt.

Dersom universitetsstyret vedtar universitetsdirektørens innstilling, vil det være behov for justeringer i det vedlagte forslaget til PhD-program og sammensetting og mandat for forskerskoleutvalget. Fakultetene gis fullmakt til å revidere programbeskrivelsen og mandat for forskerskoleutvalget slik at det blir i samsvar med forvaltningsordningen som vedtas i denne styresaken.

Innstilling til vedtak:

1. Forskerskolen i molekylær- og strukturbiologi organiseres som et eget PhD-program med et eget forskerskoleutvalg.

2. Forskerskolen i molekylær- og strukturbiologi forvaltes av begge fakultetene i samarbeid. Forskerskoleutvalget innstiller overfor ett  av fakultetene i saker som gjelder opptak og den endelige godkjenning av opplæringsdelen for den enkelte PhD-student, mens det i saker som berører selve PhD-programmet innstiller overfor begge fakultetene. Ved eventuell uenighet mellom fakultetene vil universitetsstyret treffe endelig vedtak.

3. Universitetsstyret godkjenner PhD-program ved Forskerskolen i molekylær- og strukturbiologi, og sammensetting og mandat for forskerskoleutvalget, med de justeringer som er nødvendig for at vedlagte forslag er i henhold til pkt.2 ovenfor.
Tromsø, 12.05.2005

	Jan Larsen

	Eirik Liland

	
	forsknings- og studiedirektør

